ทิสโก้สบช่องศก.ขาลง รุกปล่อยกู้ทะเบียนรถ
ธนาคารทิสโก้ เปิดตัวสินเชื่อทะเบียนรถ ตั้งเป้าขึ้นแท่นผู้นำ 3 อันดับแรกในปีนี้
25 มี.ค. 2558

ธนาคารทิสโก้ เปิดตัวสินเชื่อทะเบียนรถ ตั้งเป้าขึ้นแท่นผู้นำ 3 อันดับแรกในปีนี้ 
นายศุภชัย บุญสิริ กรรมการผู้จัดการ บริษัท ไฮเวย์ ธุรกิจในกลุ่มธนาคารทิสโก้ เปิดเผยว่า กลุ่มธนาคารทิสโก้รุกธุรกิจไมโครไฟแนนซ์ ภายใต้ชื่อ “สมหวัง เงินสั่งได้” หลังจากเจาะตลาดสินเชื่อจำนำทะเบียนรถมาแล้ว 2 ปี เฉลี่ยให้กู้รถจักรยานยนต์รายละ 1.5 หมื่นบาท รถยนต์ 1 แสนบาท
ทั้งนี้ บริษัทตั้งเป้าขึ้น 1 ใน 3 ผู้นำตลาดสินเชื่อจำนำทะเบียนรถภายในปีนี้ ด้วยยอดสินเชื่อคงค้าง 8,000 ล้านบาท เติบโต 100% และมีลูกค้าใหม่เพิ่มขึ้นกว่า 1 หมื่นราย จากสิ้นปี 2557 ที่มี 35,407 ราย ยอดสินเชื่อ 3,824 ล้านบาท 
นายศุภชัย กล่าวว่า ตลาดสินเชื่อจำนำทะเบียนรถยังมีโอกาสทางธุรกิจอีกมาก จากยอดรถยนต์และรถจักรยานยนต์ทั้งสิ้น 35 ล้านคัน มูลค่ากว่า 8,000 ล้านบาท และยังมีแนวโน้มขยายตัวได้ดี เพราะเศรษฐกิจที่ชะลอตัวทำให้มีความต้องการเงินหมุนเวียนระยะสั้นเพื่อใช้จ่ายในครัวเรือนหรือธุรกิจ
นอกจากนี้ บริษัทสามารถควบคุมคุณภาพสินเชื่อ ทำให้หนี้ที่ไม่ก่อให้เกิดรายได้ (เอ็นพีแอล) ต่ำกว่าระบบที่อยู่ที่ 2%